MOONG โชว์กำไร Q1 โตเท่าตัว กางแผน Q2 ออกสินค้าใหม่-เปิดโมเดลธุรกิจโลจิสติกส์ 3PL
MOONG โชว์กำไร Q1 โตเท่าตัว มาที่ 23.3 ลบ. พร้อมกางแผน Q2 เปิดตัวสินค้าใหม่-ออกโมเดลธุรกิจโลจิสติกส์ ตอบโจทย์ลูกค้า-คู่ค้า ขยายช่องทางขายออนไลน์-ตีตลาดตปท.
MOONG โชว์กำไร Q1 โตเท่าตัว มาที่ 23.3 ลบ. พร้อมกางแผน Q2 เปิดตัวสินค้าใหม่-ออกโมเดลธุรกิจโลจิสติกส์ ตอบโจทย์ลูกค้า-คู่ค้า ขยายช่องทางขายออนไลน์-ตีตลาดตปท.
25 พ.ค. 2564

นางสาวสุวรรณา โชคดีอนันต์ ประธานเจ้าหน้าที่บริหาร บริษัท มุ่งพัฒนา อินเตอร์แนชชั่นแนล จำกัด (มหาชน) หรือ MOONG เปิดเผยว่า แนวโน้มผลประกอบการในไตรมาส 2/64 คาดว่าบริษัทจะสามารถรักษาการเติบโตให้เป็นบวกได้ต่อเนื่องจากไตรมาส 1/64 ที่มีกำไร 23.30 ล้านบาท เติบโตจากช่วงเดียวกันของปีก่อน โดยบริษัทเตรียมออกโมเดลธุรกิจใหม่ด้านโลจิสติกส์ (Third Party Logistics-3PL) เพื่อตอบโจทย์ให้กับลูกค้าและคู่ค้า ควบคู่ไปกับการเปิดตัวสินค้าใหม่อย่างต่อเนื่อง
ทั้งนี้บริษัทได้รับผลกระทบจากการระบาดของโควิด-19 ระลอก 3 จากการที่ลูกค้ามีกำลังการซื้อที่ลดลง จึงให้ความสำคัญในการพัฒนาช่องทางออนไลน์มากขึ้น เพื่อสร้างการเติบโตอย่างต่อเนื่อง ซึ่งอยู่ภายใต้แผนงานในปีนี้ที่จะออกสินค้าใหม่ และเปิดธุรกิจใหม่ พร้อมทั้งขยายตลาดไปยังช่องทางต่างๆ ทั้งช่องทางออนไลน์ และตลาดต่างประเทศ เช่น การส่งออกเครื่องดื่มสมุนไพร เป็นต้น
โดยในไตรมาส 2/64 บริษัทวางแผนออกโมเดลธุรกิจใหม่ด้านโลจิสติกส์ (Third Party Logistics – 3PL) เพื่อตอบโจทย์แก่ลูกค้าและคู่ค้า จากเดิมที่บริษัทเป็นตัวแทนจำหน่ายและทำการตลาดให้กับสินค้าต่าง ๆ แต่จากนี้จะไม่จำกัดเฉพาะช่องทางการขายแบบออฟไลน์ แต่เรามี Ecosystem ที่รองรับการขายออนไลน์และระบบโลจิสติกส์
ส่วนการออกสินค้าใหม่ ในไตรมาส 2/64 มีทั้งสินค้าแม่และเด็ก, สินค้าเพื่อสุขภาพ และสินค้าเกี่ยวกับปาก และในไตรมาส 3/64 บริษัทจะเปิดตัวธุรกิจใหม่ และออกสินค้าใหม่ทั้งสินค้าแม่และเด็ก, สินค้าอาหารและเครื่องดื่ม และสินค้าเกี่ยวกับเส้นผม และในไตรมาส 4/64 บริษัทจะออกสินค้าใหม่ของแม่และเด็ก และสินค้าที่ใช้ในบ้าน
สำหรับผลประกอบการในไตรมาส 1/64 บริษัทสามารถทำยอดขายได้ที่ 191.4 ล้านบาท เติบโต 1.7% จากไตรมาส 1/63 ที่มียอดขาย 188.2 ล้านบาท ด้านรายได้อยู่ที่ 213 ล้านบาท เติบโต 0.3% และกำไรสุทธิ 23.3 ล้านบาท เติบโต 111% โดยสัดส่วนรายได้หลักมาจากการขายที่ 90%, ส่วนแบ่งจากบริษัทในเครือ 6%, เงินปันผล 2% และจากรายได้อื่นๆ อีก 2%
ด้านสัดส่วนของสินค้าในไตรมาส 1/64 มาจากสินค้าแม่และเด็ก เติบโต 64% จากไตรมาส 1/63 ที่ 58% จากดีมานด์ที่เพิ่มขึ้น ประกอบกับการออกสินค้าใหม่ๆ ที่ตอบโจทย์ลูกค้า ส่วนสินค้าที่ใช้ในบ้าน 22% เท่ากับไตรมาส 1/63 สำหรับสินค้าผู้สูงอายุ มีสัดส่วนลดลงเล็กน้อยอยู่ที่ 13% จากไตรมาส 1/63 ที่ 19% และอีก 1% เป็นสัดส่วนของอาหารและเครื่องดื่มที่เท่ากับไตรมาส 1/63
ช่องทางการจัดจำหน่ายผ่านทางออนไลน์ ในไตรมาส 1/64 เพิ่มขึ้นอยู่ที่ 32% เมื่อเทียบกับไตรมาส 1/63 ที่มีสัดส่วนเพียง 5% เนื่องจากปีที่แล้วมีการเพิ่มช่องทางออนไลน์ขยายแพลตฟอร์มไปยัง Shopee,  Lazada  และ Pigeon Official store ซึ่งต่อเนื่องมาถึงปี 64 นี้ที่บริษัทจะพัฒนาช่องทางออนไลน์เพื่อสร้างการเติบโตอย่างต่อเนื่อง